Okresná prokuratúra Trenčín 
Bernolákova 2, 912 50 Trenčín 1

Sp. zn. : 1 Pv 478/13/3309	Trenčín, 27.11.2013
EEČ : 2-28-200-2013

U Z N E S E N I E

Trestná vec:	obvinený XXXXX 
Zločin:	Všeobecné ohrozenie podľa § 284 odsek 1 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Trenčín
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
 na tom skutkovom základe, že obvinený XXXXX dňa 23.04.2013 v presne nezistenom čase pred 21.00 hod. v kuchyni bytu XXXXX, na adrese XXXXX, XXXXX, po predchádzajúcom vyhrážaní sa výbuchom domu a zlikvidovaním majiteľky bytu XXXXX pustením plynu v tomto byte, pristúpil  k vykonaniu tejto hrozby a v úmysle ju vykonať, pustil plyn na horáku sporáka v tomto byte, v dôsledku čoho musela XXXXX zastaviť plyn a zabezpečiť vyvetranie bytu

lebo obvinený nebol v čase činu pre nepríčetnosť trestne zodpovedný

Odôvodnenie:
Uznesením vyšetrovateľ Okresného riaditeľstva PZ, Odbor kriminálnej polície XXXXX ČVS:ORP-482/1-OVK-TN-2013 zo dňa 30.05.2013  podľa § 199 ods. 1 Tr. poriadku začal trestné stíhanie vo veci spáchania zločinu všeobecného ohrozenia podľa § 284 ods.1 písm. a) Tr. zákona v štádiu pokusu podľa § 14 ods.1 Tr. zákona a dňa 27.08.2013 vzniesol obvinenie  podľa § 206 ods. 1 Tr. poriadku  XXXXX pre spomínaný zločin na skutkovom základe uvedenom vo výrokovej časti predmetného uznesenia.

Po skončení  vyšetrovania bol predložený spisový materiál ORP-482/1-OVK-TN-2013 na tunajšiu prokuratúru s návrhom na zastavenie trestného stíhania voči obvinenému  podľa § 215 ods.1 písm. e) Tr. poriadku.

V priebehu vyšetrovania bola  vypočutá svedkyňa XXXXX, svedkyňa XXXXX,  v pozícii podozrivého XXXXX a zabezpečené listinné dôkazy.

Na základe príkazu sudcu Okresného súdu XXXXX č.k. 0Tp/643/2013 zo dňa 17.09.2013 boli  vyšetrovateľom do konania pribratí dvaja znalci z odboru Zdravotníctvo a farmácia, odvetvie Psychiatria(liečba alkoholizmu a toxikománie, gerontopsychiatria) za účelom vyšetrenia duševného stavu obvineného.

Zo záveru znaleckého posudku č. 45/13 a č. 36/13 vyplýva, že obvinený XXXXX trpí a v čase spáchania trestného činu trpel duševnou poruchou, a to zmiešanou poruchou osobnosti – emočne instabilnou, schizoidnou, paranoidnou a závislou, ktorá sa u obvineného prejavuje najmä labilitou v emočných prejavoch, pohotovosťou k agresivite voči sebe aj voči iným v stave afektu, sociálnou utiahnutosťou, zníženou schopnosťou nadviazať a udržiavať si hlbšie citové väzby. Obvinený v čase spáchania predmetnej trestnej činnosti nevedel rozpoznať nebezpečenstvo svojho konania pre spoločnosť a jeho hodnotenie situácie bolo ovplyvnené jeho duševnou poruchou. V dôsledku svojej duševnej poruchy nemohol svoje konanie ovládať.

Podľa § 23 Tr. zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Podľa § 215 ods. 1 písm. e) Tr. poriadku, prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Po právoplatnosti uznesenia o zastavení trestného stíhania bude podaný na Okresný súd návrh podľa § 73 ods.1 Tr. zákona na uloženie ochranného psychiatrického liečenia ústavnou formou obvinenému.
	Vzhľadom k uvedenému bolo potrebné rozhodnúť tak, ako je uvedené vo výrokovej časti tohto uznesenia.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Katarína Minarovičová
prokurátorka